สกู๊ป   : Smart Packaging ความท้าทายในยุค 4.0
ปัจจุบันประเทศไทยถึงเวลาที่จะต้องปรับเปลี่ยนจากเศรษฐกิจในเชิงฐานการผลิต ไปสู่เศรษฐกิจเชิงมูลค่าด้วยนวัตกรรม ทั้งนี้การส่งเสริมและพัฒนาผู้ประกอบการสินค้านวัตกรรมให้มีรูปแบบและคุณภาพที่ตรงกับความต้องการของผู้บริโภคในต่างประเทศ และการพัฒนาบรรจุภัณฑ์ที่โดดเด่น นับว่าเป็นความท้าทายในภาคอุตสาหกรรมการผลิตในยุค ประเทศไทย 4.0

    ไทยแลนด์ 4.0 ถือเป็นการผลักดันประเทศผ่านนวัตกรรม เพื่อก้าวพ้นกับดักประเทศ กลุ่มผู้ที่มีรายได้ปานกลางไปสู่กลุ่มประเทศผู้มีรายได้ระดับสูง โดยเฉพาะบรรจุภัณฑ์ หรือ Packaging ถือว่ามีส่วนสำคัญต่อการพัฒนากลุ่มอุตสาหกรรม ทั้งกลุ่มอาหารและกลุ่มสุขภาพและความงาม ซึ่งจำเป็นอย่างยิ่งที่ต้องมีบรรจุภัณฑ์ที่ดึงดูดและน่าสนใจ ด้วยการพัฒนาบรรจุภัณฑ์ควบคู่ไปกับการพัฒนาบุคลากร เพื่อให้ก้าวทันต่อยุค 4.0 ด้วยการนำเทคโนโลยีเข้ามาผสมผสานการทำงานต่างๆ ไม่ว่าจะเป็นการขาย การเข้าถึงสินค้าและตรวจสอบข้อมูลได้อย่างสะดวกสบาย

   โครงการ Smart Packaging เป็นการร่วมมือของหน่วยงานหลายแห่ง นำโดยสำนักส่งเสริมนวัตกรรมและสร้างมูลค่าเพิ่มเพื่อการค้า กรมส่งเสริมการค้าระหว่างประเทศ และบรรดาเหล่าพันธมิตรที่มุ่งส่งเสริมให้ผู้ประกอบการรายเก่าและรายใหม่ สร้างองค์ความรู้ในการพัฒนาบรรจุภัณฑ์ให้ทันสมัย สวยงาม และล้ำสมัยด้วยนวัตกรรม เพื่อให้สามารถสร้างความเชื่อมั่นและแข่งขันได้ในตลาดโลก

      ที่นอนเพื่อสุขภาพป้องกันหรือลดแผลกดทับจากแบรนด์ SAWAKY เป็นหนึ่งตัวอย่างที่บรรจุภัณฑ์เดิมใช้เพียงกระเป๋าถุงผ้าธรรมดา ซึ่งขาดข้อมูลต่างๆ ของผลิตภัณฑ์ ซึ่งแม้ว่าตัวผลิตภัณฑ์จะได้รับรางวัลการรันตีมากมาย แต่บรรจุกลับไม่สร้างความเชื่อมั่นให้กับผู้ซื้อได้ แต่เมื่อแก้ไขปัญหาด้วยการปรับแบรนด์ใหม่ ปรับโลโก้ รวมถึงปรับบรรจุภัณฑ์ด้วยการนำกราฟิกมาใส่บนกล่อง กลับสามารถสร้างมูลค่าและสร้างความมั่นใจให้กับกลุ่มลูกค้าได้

    เช่นเดียวกับผลิตภัณฑ์อาหารเสริมโปรตีนสกัด ที่พัฒนาแบรนด์ด้วยการเข้าร่วมโครงการ Smart Packaging ซึ่งเดิมทีฉลากอาหารเสริมในท้องตลาด มักจะสื่อสารในด้านความแข็งแรง มีกลิ่นอายของความก้าวร้าว ซึ่งสวนทางกับความต้องการของกลุ่มเป้าหมายที่ไม่ได้ต้องการร่างกายที่กำยำเช่นนั้น จึงปรับปรุงและพัฒนาบรรจุภัณฑ์ให้ออกมาในลักษณะที่สมส่วน สื่อถึงการมีสุขภาพที่ดี ซึ่งทำให้รู้สึกถึงความเรียบง่ายแบบมินิมอลให้ดูทันสมัยมากขึ้น

     การดึงผู้ประกอบการให้เข้าถึงนวัตกรรมสำหรับบรรจุภัณฑ์ จึงเป็นหนึ่งความท้าทายของรัฐบาลที่ต้องเร่งพัฒนาให้เหล่าผู้ประกอบการนำเอาความรู้มาตอบโจทย์ความต้องการลูกค้าได้อย่างเหมาะสม โดยยึดเอาคุณภาพและความปลอดภัยเป็นที่ตั้ง สร้างอัตลักษณ์ที่มีความโดดเด่น เพื่อให้กลุ่มอุตสาหกรรมของไทยขับเคลื่อนเศรษฐกิจให้แข็งแรงและมั่นคงในเวทีโลก